钦定古今图书集成/明伦汇编/家范典/第034卷
## 钦定古今图书集成/明伦汇编/家范典/第034卷

| 钦定古今图书集成 明伦汇编 第三十四卷 |

| |

钦定古今图书集成明伦汇编家范典

第三十四卷目录

母子部纪事四

家范典第三十四卷

《隋书高祖纪》：“高祖文皇帝，姓杨氏，讳坚，弘农郡华阴
人也。皇妣吕氏，以大统七年六月癸丑夜生高祖于
冯翊般若寺，紫气充庭。有尼来自河东，谓皇妣曰：‘此
儿所从来甚异，不可于俗间处之’。尼将高祖舍于别
馆，躬自抚养。皇妣尝抱高祖，忽见头上角出，遍体鳞
起。皇妣大骇，坠高祖于地。尼自外入见曰：‘已惊我儿，
致令晚得天下’。”

《郑译传》译字正义。上受禅，以上柱国公归第，赏赐丰
厚。译与母别居，为宪司所劾，由是除名，下诏曰：“译嘉
谋良策，寂尔无闻，鬻狱卖官，沸腾盈耳。若留之于世，
在人为不道之臣；戮之于朝，入地为不孝之鬼。有累
幽显，无以置之。”赐以《孝经》，令其熟读，仍遣与母共居。
《高颎传》：颎，字昭元，以公就第，颎国令上颎阴事，于是
除名为民。初为仆射，其母诫之曰：“汝富贵已极，但有
一斫头耳，尔宜慎之。”颎由是常恐祸变及此，颎欢然
无恨色，以为得免于祸。

《李德林传》：“德林字公辅，居贫轗轲，母氏多疾，方留心
经典，无复宦情。其后母病稍愈，逼令仕进，寻丁母艰
去职，勺饮不入口五日，因发热病，遍体生疮，而哀泣
不绝。诸士友陆骞宋士素，名医张子彦等为合汤药，
德林不肯进，遍体洪肿，数日间一时顿差，身力平复，
诸人皆云孝感所致。”

《河间王弘传》：“弘子庆，倾曲善候时变。王世充将篡，庆
首为劝进。及世充将败，庆归大唐，其嫡母元太妃年
老，两目失明，王世充以庆叛己而斩之。”

《李士谦传》：士谦字子约。髫龀丧父，事母以孝闻。母曾
欧吐，疑为中毒，因跪而尝之。伯父魏岐州刺史玚深
所嗟尚，每称曰：“此儿吾家之颜子也。”后丁母忧，居丧
骨立。

《陆让母传》：母上党冯氏女也。性仁爱，有母仪。让即其
孽子也。仁寿中为番州刺史，数有聚敛，赃货狼籍，为
司马所奏。上遣使按之，皆验。于是囚诣长安，亲临问，
让称冤。上复令治书侍御史抚按之，状不易前。乃命
公卿百寮议之，咸曰：“让罪当死。”诏可其奏。让将就刑，
冯氏蓬头垢面，诣朝堂数让曰：“无汗马之劳，致位刺
史，不能尽诚奉国，以答鸿恩，而反违犯宪章，赃货狼
籍。若言司马诬汝百姓，百官不应，亦皆诬汝；若言至
尊不怜愍汝，何故治书覆汝？汝岂诚臣，岂孝子？不诚
不孝，何以为人！”于是流涕呜咽，亲持盂粥，劝让令食。
既而上表求哀，词情甚切。上愍然，为之改容。献皇后
甚奇其意，致请于上。治书侍御史柳彧进曰：“冯氏母
德之至，有感行路，如或杀之，何以为劝！”上于是集京
城士庶于朱雀门，遣舍人宣诏曰：“冯氏以嫡母之德，
足为世范，慈爱之道，义感人神。特宜矜免，用奖风俗。
让可减死，除名为民。”复下诏曰：“冯氏体备仁慈，夙闲
礼度，孽让非其所生，往犯宪章，宜从极法。躬自诣阙，
为之请命，匍匐顿颡，朕哀其义，特免死辜，使天下妇
人皆如冯者，岂不闺门雍睦，风俗和平？朕每嘉叹不
能已。宜标扬优赏，用章有德。可赐物五百段，集诸命
妇与冯相识，以宠异之。”

《元亨传》：“亨父季海，遇周齐分隔，遂仕长安。亨时年数
岁，与母李氏在洛阳，齐神武帝以亨父在关西，禁锢
之。其母则魏司空李冲之女也，素有智谋，遂诈称冻
馁，请就食于荥阳。齐人以其去关西尚远，老妇弱子，
不以为疑，遂许之。李氏阴托大豪李长寿，携亨及孤
侄八人，潜行草间，得至长安。周太祖见而大悦，以亨”
功臣子，甚优礼之。

《许善心传》：善心字务本。宇文化及弑逆之日，隋官尽
诣朝堂，善心独不至，化及执而害之。母范氏，梁太子
中舍人孝才之女，少寡养孤，博学有高节。及善心遇
祸，范年九十有二，临丧不哭，抚柩曰：“能死国难，我有
儿矣。”因卧不食，后十馀日亦终。

《杨庆传》：“庆字伯悦，祖元，父刚，并以至孝知名。庆年二
十五，郡察孝廉，以侍养不行。其母有疾，衣不解襟带
者七旬。及居母忧，哀毁骨立，负土成坟。齐文宣帝表
其门闾，赐帛三十匹，绵十屯，粟五十石。高祖受禅，屡
加褒赏。”

《华秋传》：秋，汲郡临河人也。幼丧父，事母以孝闻，家贫，
佣赁为养，其母遇患，秋容貌毁悴，须鬓顿改，州里咸
嗟异之。及母终之后，遂绝栉沐，发尽秃落，庐于墓侧负土成坟，有人欲助之者，秋辄拜而止之。郡县嘉其
孝，具以状闻，炀帝降使劳问，表其门闾。后群盗蜂起，
常往来庐之左右，咸相诫曰：“勿犯孝子。”乡人赖秋而
全者甚众。

《柳彧传》：“彧迁治书侍御史，有应州刺史唐君明，居母
丧，娶雍州长史库狄士文之从父妹。彧劾之曰：臣闻
天地之位既分，夫妇之礼斯著。君亲之义生焉，尊卑
之教攸设。是以孝惟行本，礼实身基，自国刑家，率由
斯道。窃以爱敬之情，因心至切；丧纪之重，人伦所先。
君明钻燧斯改，在文无变，忽劬劳之痛，成燕尔之亲。
冒此苴缞，命彼褕、翟，不义不昵，《春秋》载其将亡；无礼
无仪，诗人欲其遄死。士文赞务神州，名位通显，整齐
风教，四方是则。弃二姓之重匹，违六礼之轨仪。请禁
锢终身，以惩风俗。”二人竟得坐罪。

《田翼传》：“翼不知何许人也。性至孝，养母以孝闻。其后
母卧疾岁馀，翼亲易燥湿，母食则食，母不食则不食。
母患暴痢，翼谓中毒，遂亲尝恶。及母终，一恸而绝，其
妻亦不胜哀而死，乡人共厚葬之。”

《徐孝肃传》：“孝肃养母至孝，数十年家人未见其有忿
恚之色。及母老疾，孝肃亲易燥湿，忧悴数年，见者无
不悲悼。母终，孝肃茹蔬饮水，盛冬单缞，毁瘠骨立。”
《薛濬传》：“濬字道赜。父琰，周渭南太守。濬少丧父，早孤，
养母以孝闻。周天和中，袭爵虞城侯，历纳言上士，新
丰令。开皇初，擢拜尚书虞部侍郎，寻转考功侍郎。帝
闻”濬事母至孝，以其母老，赐舆服几杖，四时珍味，当
时荣之。后其母疾，濬貌甚忧瘁，亲故弗之识也。暨丁
母艰，诏鸿胪监护丧事，归葬夏阳。于时隆冬极寒，濬
衰绖徒跣，冒犯霜雪，自京及乡，五百馀里，足冻堕指，
疮血流离，朝野为之伤痛。州里赗助，一无所受。寻起
令视事。濬屡陈诚款，请终丧制，优诏不许。及至京，上
见其毁瘠过甚，为之改容，顾谓群臣曰：“吾见薛濬哀
毁，不觉悲感伤怀。”嗟异久之。濬竟不胜丧，病且卒。其
弟谟时为晋王府兵曹参军事，在扬州，濬遗书与谟，
书成而绝，时年四十二。有司以闻，高祖为之屑涕，降
使赍册书吊祭。濬初为童儿时，与宗中诸儿游戏于
涧滨，见一黄蛇，有角及足，召群儿共视，了无见者。濬
以为不祥，归大忧悴。母逼而问之，濬以实对。时有胡
僧诣宅乞食，濬母怖而告之。僧曰：“此乃儿之吉应，且
是儿也，早有名位，然寿不过六七耳。”言终而出，忽然
不见。时咸异之。既而终于四十二。六七之言，于是验
矣。

《锺士雄母传》：母临贺蒋氏女也。士雄仕陈，为伏波将
军。陈主以士雄岭南酋帅，虑其反复，每质蒋氏于都
下。及晋王广平江南，以士雄在岭表，欲以恩义致之，
遣蒋氏归临贺。既而同郡虞子茂、锺文华等作乱，举
兵攻城，遣人召士雄，士雄将应之。蒋氏谓士雄曰：“我
前在扬都，备尝辛苦，今逢圣化，母子聚集，没身不能
上报，焉得为逆哉！汝若禽兽其心，背德忘义者，我当
自杀于汝前。”士雄于是遂止。蒋氏复为书与子茂等，
谕以祸福，子茂不从，寻为官军所败。上闻蒋氏，甚异
之，封为安乐县君。

《元务光母传》：“母，范阳卢氏女也。少好读书，造次以礼。
盛年寡居，诸子幼弱，家贫不能就学，卢氏每亲教授，
勗以义方，世以此称之。仁寿末，汉王谅举兵反，遣将
綦良往山东略地，良以务光为记室。及良败，慈州刺
史上官政簿籍务光之家，见卢氏，悦而逼之，卢氏以
死自誓。政为人凶悍，怒甚，以烛烧其身，卢氏执志弥”
固，竟不屈节。

《南阳公主传》：公主，炀帝长女也。有志节，嫁于宇文述
子士及。及宇文化及弑逆，主随至聊城，而化及为窦
建德所诛，时主有一子，名禅师，年且十岁，建德遣武
贲郎将于士澄谓主曰：“宇文化及躬行弑逆，人神所
不容，今将族灭其家，公主之子，法当从坐，若不能割
爱，亦听留之。”主泣曰：“武贲既是隋室贵臣，此事何须
见问？”建德竟杀之，主寻削发为尼。

《郑善果母传》：母清河崔氏之女也。年十三，出适郑诚，
生善果。而诚讨尉迥，力战死于阵。母年二十而寡，父
彦穆欲夺其志，母抱善果谓彦穆曰：“妇人无再见男
子之义。且郑君虽死，幸有此儿。弃儿为不慈，背死为
无礼，宁当割耳截发，以明素心，违礼灭慈，非敢闻命。”
善果以父死王事，年数岁，拜使持节、大将军，袭爵开
封县公，邑一千户。开皇初，进封武德郡公。年十四，授
沂州刺史，转景州刺史，寻为鲁郡太守。母性贤明，有
节操，博涉书史，通晓治方。每善果出听事，母恒坐胡
床于鄣后察之，闻其剖断合理，归则大悦，即赐之坐，
相对谈笑，若行事不允，或妄瞋怒，母乃还堂，蒙被而
泣，终日不食。善果伏于床前，亦不敢起。母方起，谓之
曰：“吾非怒汝，乃愧汝家耳。吾为汝家妇，获奉洒扫，如
汝先君，忠勤之士也。在官清恪，未尝问私，以身徇国，
继之以死，吾亦望汝副其此心。汝既年少而孤，吾寡
妇耳，有慈无威，使汝不知礼训，何可负荷忠臣之业乎？汝自童子承袭茅土，位至方伯，岂汝身致之耶？安
可不思此事而妄加瞋怒，心缘骄乐，堕于公政，内则
坠汝家风，或亡失官爵，外则亏天子之法，以取罪戾。
吾死之日，亦何面目见汝先人于地下乎！”母恒自纺
绩，夜分而寐。善果曰：“儿封侯开国，位居三品，秩俸幸
足，母何自勤如是耶？”答曰：“呜呼！汝年已长，吾谓汝知
天下之理，今闻此言，故犹未也。至于公事，何由济乎？
今此秩俸，乃是天子报汝先人之徇命也。当须散赡
六姻，为先君之惠。妻子奈何独擅其利，以为富贵哉！
又丝枲纺织，妇人之务，上自王后，下至大夫士妻，各
有所制。若堕业者，是为骄逸。吾虽不知礼，其可自败
名乎？”自初寡，便不御脂粉，常服大练。性又节俭，非祭
祀宾客之事，酒肉不妄陈于前。静室端居，未尝辄出
门。阁内外姻戚有吉凶事，但厚加赠遗，皆不诣其家。
非自手作，及庄园禄赐所得，虽亲族礼遗，悉不许入
门。善果历任州郡，唯内自出馔，于衙中食之。公廨所
供，皆不许受，悉用修治廨宇，及分给寮佐。善果亦由
此克己，号为清吏。炀帝遣御史大夫张衡劳之，考为
天下最，征授光禄卿。其母卒后，善果为大理卿，渐骄
恣，清公平允，遂不如畴昔焉。

《唐书高祖皇后窦氏传》：始太宗生有二龙之符，后于
诸子中爱视最笃。后即位，过庆善宫，览观梗欷，顾侍
臣曰：“朕生于此，今母后永违，育我之德不可报。”因号
恸，左右皆流涕，乃享后于正寝。他日幸九成宫，梦后
若平生，既悟，潸然不自胜。明日，诏有司大发仓赈贫
瘠，以为后报焉。

《太宗皇后长孙氏传》：太子承乾乳媪，请增东宫什器。
后曰：“太子患无德与名器，何请为？”

《薛播传》：“播早孤，伯母林通经史，善属文，躬授经诸子
及播兄弟。”故开元、天宝间，播兄弟七人皆擢进士第，
为衣冠光韪。

《崔邠传》：邠父倕，三世一爨，当时言治家者推其法。邠
为太常卿，“故事，太常始视事，大阅四部乐，都人纵观。
邠自第去帽，导母舆，公卿见者皆避道，都人荣之。”
《柳公绰传》：“公绰居丧毁慕，三年不澡沐。事后母薛谨
甚，虽姻属不知非薛所生。”

《韦表微传》：“表微字子明，羁丱能属文，母训谕稍厉，辄
不敢食，以是未尝让责。”

《毕𫍯传》：“𫍯字存之，早孤，夜然薪读书，母恤其疲，夺火
使寐，不肯息。遂通经史，工辞章。”

《刘邺传》：“邺父三复，以善文章知名。少孤，母病废，三复
丐粟以养。李德裕奇其文，表为掌书记。会昌时，擢刑
部侍郎，弘文馆学士。”

《曹王明传》：“皋字子兰，嗣王，事母太妃郑以孝闻。安禄
山反，奉母逃民间，间走蜀谒元宗。上元初，旱歉，皋禄
不足养，请补外。不许。乃故抵轻法，贬温州刺史。时殿
中侍御史李钧与其弟京兆法曹参军锷宦既遂，不
肯还乡，母穷不自给。皋行县见之，叹曰：‘入则孝，出则
弟，有馀力则学。若二子者，可与事君乎哉’？举劾之，并”
锢死。召还，授衡州刺史，为观察使，谩劾，贬潮州。会杨
炎为宰相，知皋直，复用为衡州。初，御史覆讯，皋惧忧
其母，出则囚服，入则衣冠，貌言如平常。及为潮，以迁
入告，至是复位，乃言其实。

《皇甫无逸传》：“无逸，字仁俭，王世充篡，弃母妻，斩关自
归。皇甫希仁，憸人也，诬告无逸为母故，阴交世充，帝
判其诈，斩希仁，出为益州大都督府长史。母在长安
疾笃，太宗命驰驿召还承问。忧悸不能食，道病卒，赠
礼部尚书，谥曰孝。王珪駮曰：无逸入蜀，不能与母俱
留，卒京师。子道未足称，不可谓孝。乃更谥良。”

《王珪传》：珪字叔玠，少孤且贫，与房元龄杜如晦善。母
李尝曰：“而必贵，然未知所与游者何如人，而试与偕
来。”会元龄等过其家，李窥大惊，敕具酒食，欢尽日，喜
曰：“二客公辅才，汝贵不疑。”

珪孙焘，性至孝，为徐州司马。母有疾，弥年不废带，视
絮汤剂。

《李大亮传》：大亮族孙迥秀，字茂之。母少贱，妻尝詈媵
婢，母闻不乐，迥秀即出其妻。或问之，答曰：“娶妇要欲
事姑，苟违颜色，何可留。”武后尝遣内人候其母，或迎
置宫中。后所居堂产芝草，犬乳邻猫。中宗以为孝感，
旌大门闾。

《李逊传》：“逊弟建，字杓直，母怜其孝，每字之曰。”《子》“劝
吾食吾辄饱，进药吾意其瘳。”

《王维传》：“维字摩诘，资性孝友，历监察御史。母丧，毁几
不生。别墅在辋川地，母亡，表辋川第为寺。”

《李华传》：“华字遐叔，天宝十一载，迁监察御史。安禄山
反，元宗入蜀，百官解窜，华母在邺，欲间行辇母以逃，
为盗所得，伪署凤阁舍人。贼平，贬杭州司户参军。华
自伤践危乱，不能完节，又不能安亲，欲终养而母亡，
遂屏居江南。上元中，以左补阙司封贠外郎召之。华
喟然曰：‘乌有堕节危亲，欲荷天子宠乎’？”称疾不拜。
《于公异传》：公异为招讨府掌书记，不能事后母，既仕不归省，诏赐《孝经》，罢归田里。卢迈坐举非其人，夺俸
两月。

《李贺传》：“贺字长吉，七岁能辞。每旦日出，骑弱马，从小
奚奴背古锦囊，遇所得书，投囊中。及暮归，母使婢探
囊中，见所书多，即怒曰：‘是儿要呕出心乃己耳’！”
《高力士传》：力士幼与母麦相失，后岭南节度使得之
陇州迎还，不复记识。母曰：“‘胸有七黑子在否’？力士袒
示之如言。母出金环曰：‘儿所服者’。乃相持号恸。帝为
封越”国夫人，而追赠其父广州大都督。

《李宝臣传》：宝臣子惟岳叛，弟惟简，以家僮票士百馀，
奉母郑奔京师，帝拘于客省。及出奉天，惟简将赴难，
谋于郑。郑曰：“尔父立功河朔，位宰相，身未尝至京师。
尔入朝未识天子，不能效忠，吾不子汝矣。”督其行曰：
“而能死王事，吾不朽矣。”乃斩关出道，更七战，得及行
在。帝见之流涕，执其手曰：“尔有母，乃能从朕耶？”对曰：
“臣誓以死”，

《张仲武传》：仲武子直方，袭节度留后，进尚书右仆射。
性暴，率奴婢细过辄杀。贬思州司户参军。母惊曰：“尚
有尊于我子耶？”

《王友贞传》：“友贞少为司经局正字。母病，医言得人肉
啖良已，友贞剔股以进，母疾愈。诏旌表其门。”

《李素立传》：“素立孙至远，至远子畬，字玉田。事母谨。畬
妻物故时，母病，恐悲伤，约家人无以哭闻母所，朝夕
省侍，无忧色。母终，毁而卒。”

《韦景骏传》：景骏为贵乡令，有母子相讼者，景骏曰：“令
少不天常自痛，尔幸有亲而忘孝邪？教之不孚，令之
罪也。”因呜咽流涕，付授《孝经》，使习大义。于是母子感
悟，请自新，遂为孝子。

《欧阳询传》：“询子通，仪凤中累选中书舍人。居母丧，诏
夺哀。每入朝，徒跣及门，夜直藉槁以寝，非公事不语。
还家辄号恸。年饥未克葬，居庐四年不释服。冬月，家
人以毡絮潜置席下，通觉即撤去。通早孤，母徐教以
父书，惧其堕。尝遗钱使市父遗迹，通乃刻意临仿以
求售。数年，书亚于询，父子齐名，号大小欧阳体。”
《殷践猷传》：“践猷族子成己，晋州长史。初母颜，叔父吏
部郎中敬仲为酷吏所陷，率二妹割耳诉冤，敬仲得
减死。及成己生而左耳缺云。”

《孔若思传》：“若思，山阴人。早孤，其母躬训教，长以博学
闻。”

《许康佐传》：“康佐，贞元中举进士宏词，连中之。家苦贫，
母老求为知院官，人讥其不择禄。及母丧已除，凡辟
命皆不答，人乃知其为亲屈，由是有名。”

《杜甫传》：甫流落剑南，会严武节度东西川，往依焉。武
以世旧，待甫甚善。甫性褊躁傲诞，尝醉登武床，瞪视
曰：“严挺之乃有此儿！”武衔之。一日欲杀甫，集吏于门，
武将出，冠钩于帘三，左右白其母，奔救得止。

《高宗皇后武氏传》：“后始下辞降体，进为皇后，即盗威
福。”上元元年，进号天后。萧妃女义阳宣成公主幽掖
庭，几四十不嫁。太子弘言于帝，后怒，鸩杀弘。帝崩，中
宗即位，天后称皇太后。嗣圣元年，太后废帝为庐陵
王，自临朝，以睿宗即帝位。后坐武成殿，帝率群臣上
号册。时睿宗虽立，实囚之，而诸武擅命，又改帝氏为
《武》，以皇帝为皇嗣。公卿往见之，皆腰斩都市。自是公
卿不复上谒。中宗自房州还，复为皇太子，恐百岁后
为唐宗室躏藉无死所，即引诸武及相王、太平公主
誓明堂，告天地，为铁券，使藏史馆。

《宪宗皇后郭氏传》：后子仪之孙，生穆宗。穆宗崩，中人
有为后谋称制者，后怒曰：“吾效武氏邪？今太子虽幼，
尚可选重德为辅，吾何与外事哉？”敬宗立，号太皇太
后。宝历仓卒，后召江王嗣皇帝位，是为文宗。文宗性
谨孝，事后有礼。武宗喜畋游，角武抃，后曰：“谏臣章疏
宜审览。”帝再拜，还索谏章阅之，往往道游猎事，自是
畋幸稀，小儿武抃等不复横赐矣。宣宗立于后，诸子
也，而母郑故侍儿有曩怨。帝奉养礼稍薄，后郁郁不
聊，与一二侍人登勤政楼，将自殒，左右共持之，帝闻
不喜。是夕，后暴崩。有司上尊谥，葬景陵外园。太常官
王皞请后合葬景陵，以主祔宪宗室。帝不悦，令宰相
白敏中让之，俄贬皞句容令。懿宗咸通中，皞还为礼
官申抗前论，乃召后主祔于庙。

《崔损传》：“损字至无，历二省华要，至宰相，母殡而不葬，
亦不展殡。”

《王叔文传》：叔文罢学士，诏听五日一至翰林。母死，匿
不发，置酒。翰林，自陈亲疾病，今当请急。今一去此，则
百谤至，孰为吾助者？左右窃语曰：“母死已腐，方留此，
将何为邪？”明日乃发丧。

《刘禹锡传》：“‘禹锡作《元都观看花君子》诗，语讥忿，当路
者不喜，出为播州刺史。诏下，御史中丞裴度为言：播
极远，猿狖所宅，禹锡母八十馀，不能往，当与其子死
诀，恐伤陛下孝治，请稍内迁’。帝曰：‘为人子者宜慎事，
不贻亲忧。若禹锡望他人，尤不可赦’。度不敢对，帝改
容曰：‘朕所言责人子事，终不欲伤其亲’。”乃易连州《杨收传》：收字藏之，七岁而孤，处丧若成人。母长孙亲
授经，十三善属文，所赋辄就。贫甚，以母奉浮屠法，自
幼不食肉。母约曰：“尔得进士第，乃可食。”

《王潮传》：“潮字信成，世以赀显，寿春亡命王绪盗据寿
州光州，潮主廪庾绪南略浔阳，以粮少故兼道驰约
军中曰：‘以老孺从者斩。潮与弟审邽、审知奉母以行，
绪切责潮曰：‘吾闻军行有法，无不法之军’。对曰：‘人皆
有母，不闻有无母之人’。绪怒，欲斩其母，三子同辞曰：
‘事母犹事将军也，杀其母焉用其子’。绪赦之。会母死’”，
不敢哭，夜殡道左。

《陈叔达传》：叔达字子聪，尝赐食，得蒲桃不举。帝问之，
对曰：“臣母病渴，求不能致，愿归奉之。”帝流涕曰：“卿有
母遗乎？”因赐之。又赉物百段。

《岑文本传》：“文本字景仁，始为中书令，有忧色。母问之，
答曰：‘非勋非旧，责重位高，是以忧也。既任职久，赉锡
丰饶，皆令弟文昭主之。文昭任校书郎，多交轻薄，帝
不悦，谓文本曰：‘卿弟多过，朕将出之。文本曰：臣少孤，
母所钟念者弟也，不欲离左右，今若外出，母必忧，无
此弟，是无老母也’。泣下呜咽。帝愍其意，召文昭让敕’”，
卒无过。

《柳仲郢传》：“仲郢字谕蒙，母韩即皋女也。善训子，故仲
郢幼嗜学，尝和熊胆丸，使夜咀咽以助勤。”

《杜佑传》：“佑子从郁，从郁子牧。牧弟𫖮，字胜之，幼病目，
母禁其为学。𫖮善属文，与牧相上下，竟以丧明卒。”
《赵隐传》：“隐与兄骘阁门诵书，不应辟召，亲友更敦勉
令仕，咸通末，进同中书门下平章事，迁中书侍郎，封
天水县伯。骘终宣歙观察使，既辅政，它宰相及百官
皆诣第升堂庆母，岁时公卿必参讯。懿宗诞日，宴慈
恩”寺，隐侍母以安舆临观，宰相方率百官拜恩于廷，
即回班候夫人起居，搢绅以为荣。后崔彦昭、张濬当
国，皆有母，遂踵其礼。

《李日知传》：“日知，郑州荥阳人。神龙初，为给事中。母老
病，取急调侍，数日须发辄白。母未及封而卒，方葬，吏
乃赍赠制。日知殒绝于道，左右为泣，莫能视。”

《刘袆之传》：“袆之父子翼，字小心。在隋为著作郎，峭直
有行。贞观初召之，辞以母老，诏许终养。江南道巡察
使李袭誉嘉其孝，表所居为孝慈里。”

《白居易传》：“居易以学士兼京兆户曹参军。明年以母
丧解，还，拜左赞善大夫。是时盗杀武元衡，京都震扰，
居易首上疏，请亟捕贼，刷朝廷耻，以必得为期。宰相
嫌其出位，不悦。俄有言居易母堕井死，而居易赋《新
井篇》，言浮华无实，行不可用，出为州刺史。”

《桓彦范传》：彦范字士则。将诛易之等，告其母，母曰：“忠
孝不两立，义先国家可也。”

《崔元𬀩传》：元𬀩母卢有贤操，尝戒元𬀩曰：吾闻姨兄
辛元驭云：“子姓仕宦，有言其贫窭不自存，此善也；若
赀货盈衍，恶也。”吾尝以为确论。比见亲表，仕者务多
财以奉亲，而亲不究所从来，必出于禄廪则善，如其
不然，何异盗乎？若今为吏，不能忠清，无以戴天履地，
宜识吾意。故元𬀩所守，以清白名。母亡哀毁，甘露降
“庭树。”

元𬀩子涣，涣子纵。涣有嬖妾，纵以母事之。妾刚酷，虽
纵显官而数笞诟，然率妻子候颜色，承养不懈，时以
为难。

《王琚传》：始琚为中书侍郎，母居洛阳，来京师，让琚曰：
“尔家上世皆州县职，今汝无攻城野战劳，以谄佞取
容，海内切齿。吾恐汝家坟墓无人复扫除也。”

《赵彦昭传》：彦昭父武孟，少游猎，以所获馈其母，母泣
曰：“汝不好书而敖荡，吾安望哉？”不为食。武孟感激，遂
力学，淹该书记。

《张镒传》：“镒字季权，累迁殿中侍御史。乾元初，华原令
卢枞以公事谯责邑人齐令诜。令诜，宦人也，衔之，构
枞罪。镒案验当免官，有司承风以死论。镒不直之，乃
白其母曰：‘今理枞，枞免死而镒坐贬。嘿则负官，贬则
为太夫人忧，敢问所安’？母曰：‘儿无累于道，吾所安也’。
遂执正其罪，枞得流，镒贬抚州司户参军。居母丧，以”
孝闻。

《段秀实传》：“秀实字成公，六岁母疾病，不勺饮，至七日，
病闲乃肯食，时号孝童。”

《颜真卿传》：真卿字清臣，少孤，母殷躬加训导。既长，博
学工辞章，事亲孝。开元中，使河东，劾奏朔方令郑延
祚母死不葬三十年。有诏终身不齿。闻者耸然。
《潘孟阳传》：孟阳为侍郎，年未四十，其母谓曰：“以尔之
材而位丞郎，使吾忧之。”

《李杰传》：杰为河南尹，精听断。寡妇有告其子不孝者，
杰物色非是，谓妇曰：“子法当死，无悔乎？”答曰：“子无状，
宁其悔。”乃命市棺还敛之，使人迹妇出，与一道士语，
顷持棺至，杰令捕道士按问，乃与妇私，不得逞。杰杀
道士，纳于棺。

《严挺之传》：挺之子武，字季廌，幼豪爽，母裴不为挺之
所答，独厚其妾。英武始八岁，怪问其母，母语之故，武奋然以铁锤就英寝，碎其首，左右惊白，挺之曰：“郎戏
杀英武。辞曰：‘安有大臣厚妾而薄妻者？儿故杀之，非
戏也’。”父奇之曰：“真严挺之子。”武屡迁剑南节度使，颇
放肆，用度无艺，峻掊亟敛。永泰初卒，母哭且曰：而今
“而后，吾知免为官婢矣。”

《刘子元传》：子元名知几，子贶，贶子浃，浃子敦儒，家东
都，母病狂易，非笞掠人不能安，左右皆亡去，敦儒日
侍疾，体常流血，母乃能下食，敦儒怡然，不为痛隐。留
守韦夏卿表其行，诏标阙于闾。在母丧，毁瘠几死，时
谓“刘孝子。”

《令狐彰传》：“彰字伯阳，父濞，始尉范阳，通民家女，生彰。
罢归，留彰母所。既长，志胆沉果。河朔平，封霍国公。会
母丧失明，卒。”

“彰子建，累官左神武军大将军。其妻，成德节度使李
宝臣女也。建将弃之，诬与门下客郭士伦通，榜杀士
伦，而逐其妻。士伦母痛愤卒。宝臣请劾按，无状，建会
赦免。帝取常膳钱五十万葬士伦母子，并恤其家。”
《王义方传》：“义方，泗州涟水人，擢侍御史。会李义府纵
大理囚妇淳于，迫其丞毕正义缢死，无人敢白其奸。
义”方内决劾奏，意必得罪，即问计于母。母曰：“昔王母
伏剑，成陵之谊，汝能尽忠，吾愿之死不恨。”义方即上
言，贬业州司户参军。

《狄仁杰传》：“仁杰字怀英，并州太原人，授并州法曹参
军。亲在河阳，仁杰登太行山，反顾见白云孤飞，谓左
右曰：‘吾亲舍其下，瞻怅久之，云移乃得去。同府参军
郑崇质，母老且疾，当使绝域，仁杰谓曰：‘君可贻亲万
里忧乎？诣长史蔺仁基，请代行，仁基咨美其谊，时方
与司马李孝廉不平，相语曰：‘吾等可少愧矣。则相待’’’”
如初。

会后欲以武三思为太子，以问宰相，众莫敢对。仁杰
曰：“臣观天人，未厌唐德。比匈奴犯边，使梁王三思募
勇士于市，逾月不及千人。庐陵王代之，不浃日辄五
万。今欲继统，非庐陵王莫可。”后怒，罢议。久之，召谓曰：
“朕数梦双陆不胜，何也？”于是仁杰与王方庆俱在，二
人同辞，对曰：“双陆不胜，无子也。天其意者以儆陛下
乎？且太子，天下本，本一摇，天下危矣。文皇帝身蹈锋
镝，勤劳而有天下，传之子孙。先帝寝疾，诏陛下监国，
陛下掩神器而取之，十有馀年，又欲以三思为后。且
姑侄与母子孰亲？陛下立庐陵王，则千秋万岁常享
宗庙，三思立庙不祔姑。”后感悟，即日遣彦伯迎庐陵
王于房州。王至，后匿王帐中，召见仁杰，语庐陵王事。
仁杰敷请切至，涕下不能止。后乃使王出曰：“还尔太
子。”仁杰降拜顿首曰：“太子归，未有知者，人言纷纷，何
所信？”后然之，更令太子舍龙门，具礼迎还，中外大悦。
初，吉顼、李昭德数请还太子，而后意不回，惟仁杰以
母子天性为言。后虽忮忍，不能无感，故卒复唐嗣。
《韦思谦传》：思谦子承庆，字延休。性谨畏，事继母为笃
孝。弟嗣立，字延构，与承庆异。母少友悌，母遇承庆严，
每笞，辄解衣求代。母不听，即遣奴自捶，母感悟，为均
爱。世比《晋王览》。

《陆象先传》：“景融于象先，后母弟也。象先被笞，景融谏，
不入则自楚。母为损威，人多其友。”

《刘元佐传》：元佐入朝，兼泾原四镇北庭兵马副元帅，
检校司徒。元佐母尚在，贤妇人也。常月织絁一端，示
不忘本。常教敕元佐尽臣节。见县令，走庭中白事，退
戒曰：“长吏恐惧卑甚，吾思而父吏于县亦当尔，而据
案当之，可安乎？”元佐感悟，故待下益加礼。

《朱泚传》：泚僭号大秦，帝使高重杰屯梁山御贼，贼将
李日月杀之，日月锐甚，浑瑊伏兵漠谷杀之。泚怅恨
其母不哭，骂曰：“奚奴天子负而何事，死且晚。”泚败，唯
李日月母得贷。

《张志宽传》：志宽，蒲州安邑人。居父丧而毁，州里称之。
王君廓兵略地，不暴其闾，倚全者百许姓。后为里正，
忽诣县称母疾求急，令问状，对曰：“母有疾，志宽辄病，
是以知之。”令谓其妄，系于狱。驰验如言，乃慰遣之。母
终，负土成坟，手莳松柏。

《颉利传》：颉利不室处，帝赐美田宅。颉利子叠罗支有
至性，既舍京师，诸妇得品供，罗支预焉。其母最后至，
不得给，罗支不敢尝品肉。帝闻叹曰：“天禀仁孝，讵限
华夷哉！”厚赐之，遂给母肉。

《代宗睿真皇后沈氏传》：“后，吴兴人，开元末，以良家子
入东宫，太子以赐广平王，实生德宗。天宝乱，贼囚后
东都。掖庭王入洛，复留宫中。时方北讨，未及归长安，
而河南为史思明所没，遂失后所在。代宗立，以德宗
为皇太子，诏访后在亡，不能得。德宗即位，乃具册前
上皇太后尊号。于是中书舍人高参上议：汉文帝即
位，遣薄昭迎太后于代。今宜用汉故事，令有司择日
分遣诸沈行州县，物色咨访，以述宣皇帝孝思意，冀
上天降休，灵命允答，须审知皇太后行在，然后遣大
臣备法驾奉迎。”帝乃以睦王述为奉迎使，工部尚书
乔琳副之，昇平公主侍起居使者，分行天下。故中官高力士女颇能言禁中事，与女官李真一尝从后游。
李见高，疑问之，含糊不坚，而年状差似后。又后尝削
脯哺帝，伤左指，高亦尝剖瓜伤指。是时宫中无识后
者，于是迎还上阳宫，驰以闻。帝喜，群臣皆贺。力士子
知非是，具言其情，诏贷之。帝谓左右：“吾宁受百，罔冀
得一真。”于是自谓太后者数矣。及索验，左皆辞穷，终
帝世无闻焉。宪宗即位，有司建言：“皇太后沈氏厌代
二十有七年，大行皇帝至孝，哀思罔极。建中时，发明
诏，遣使者奉迎，凡舟车所至罔不逮，岁推月迁，参访
理绝。请因大行皇帝启殡，诏群臣为皇太后发哀肃
章内殿，中人奉𫷷衣置幄坐，宫中朝夕上食，告天地
宗庙，上太皇太后谥册，作神主祔代宗庙，备法驾，奉
袆衣”纳于元陵祠室。诏曰：“可。”

《穆宗贞献皇后萧氏传》：“后，闽人也。穆宗为建安王，后
得侍，生文宗。文宗立，上尊号曰皇太后。”初，太和中，懿
安太后居兴庆宫，宝历太后居庆安殿，后居大内，号
三宫太后。帝每五日问安及岁时庆谒，率繇复道至
南内。群臣及命妇诣宫门候起居。有司献四时新物
送三宫，亦称赐。帝曰：“‘上三宫，何可言赐’。遽索笔灭‘赐’”
为“奉。”开成中，正月望夜，帝御咸泰殿，大《然镫》作乐，迎
三宫太后，奉觞进寿，礼如家人，诸王、公主皆得侍。武
宗时，徙积庆殿，又号积庆太后。大中元年崩。

《元稹传》：“稹字微之，幼孤，母郑贤而文，亲授书传。九岁
工属文。元和元年，举制科，对策第一。”

《崔彦昭传》：彦昭虽宰相，退朝侍母膳，与家人齿，顺色
柔声，在左右无违，士人多其孝，与王凝外昆弟也。凝，
大中初先显，而彦昭未仕，尝见凝，凝倨不冠带，嫚言
曰：“不若从明经举。”彦昭为憾。至是，凝为兵部侍郎。母
闻彦昭相，敕婢多制履袜，曰：“王氏妹必与子皆逐，吾
将共行。”彦昭闻之，泣再拜，不敢为怨。而凝竟免。
樊会《仁母敬传》：“敬，河东人，字象子，笄而生会仁。夫死，
事舅姑。祥顺家以其少，欲嫁之，潜约婚于里人。至期，
阳为母病，使归视敬。至知见绐，乃外为不知者，私谓
会仁曰：‘吾孀处不死者，以母老儿幼。今舅夺吾志，汝
云何’？会仁泣，敬曰：‘儿勿啼’。乃伺隙遁去，家追及，半道，
以死自守，乃罢。会仁未冠卒时，敬母又终”，既葬，谓所
亲曰：“母死子亡何生为不食数日死。”闻者怜之。
《李畬母传》：畬母者，失其氏，有渊识。畬为监察御史，得
廪粟，量之三斛而赢，问于吏曰：“御史米，不概也。”又问
车庸有几，曰：“御史不偿也。”母怒，敕归馀米，偿其庸，因
切责畬。畬乃劾仓官自言状，诸御史闻之，有惭色。
《金节妇传》：金安南贼帅陶齐亮之母也。常以忠义诲
齐亮，顽不受，遂绝之。自田而食，纺而衣，州里矜法焉。
大历初，诏使两丁侍养，本道使四时存问终身。
董昌龄母杨传杨世居蔡，昌龄更事吴少阳，至元济
时，为吴房令。母常密戒曰：“逆顺成败，儿可图之。”昌龄
未决，徙郾城。杨复曰：“逆贼欺天，神所不福，当速降，无
以我累。儿为忠臣，吾死不慊。”会王师逼郾城，昌龄乃
降。宪宗喜，即拜郾城令兼监察御史。昌龄谢曰：“母之
训也，臣何能！”帝嗟叹。元济囚杨，欲杀者屡矣。蔡平而
母在，陈许节度李逊表之，封北平郡太君。

《许法慎传》：法慎，沧州清池人。甫三岁已有知时。母病
不饮乳，惨惨有忧色。或以珍饵诡说之，辄不食，还以
进母。后亲丧，常庐于茔。有“甘露、嘉禾、灵芝、木连理、白
兔之祥。天宝中，表异其闾。”

《林攒传》：攒泉州莆田人。贞元初，仕为福唐尉。母羸老，
未及迎而病。攒闻，弃官还。及母亡，水浆不入口五日，
自埏甓作冢庐其右，有白鸟来，甘露降。观察李若初
遣官属验实，会露晞，里人失色，攒哭曰：“天所降露祸
我邪。”俄而露复集，鸟亦回翔。诏作二阙于母墓前，又
表其闾蠲徭役，时号“阙下林家。”

《王博武传》：“博武，许州人。会昌中，侍母至广州，及沙涌
口暴风，母溺死，博武自投于水。岭南节度使卢贞俾
吏沉罟，获二尸焉。乃葬之，表其墓曰：‘孝子墓。诏为刻
石’。”

《沈季诠传》：“季诠字子平，洪州豫章人。少孤，事母孝，未
尝与人争，皆以为怯。季诠曰：‘吾怯乎？为人子者，可遗
忧于亲乎哉？贞观中，侍母渡江，遇暴风，母溺死，季诠
号呼投江中。少选，持母臂浮出水上，都督谢叔方具
礼祭而葬之’。”

《孝友传序》：“焦怀肃母病，每尝其唾，若异味，辄悲号几
绝。母终，水浆不入口五日，负土成坟。庐守，日一食，杖
然后起。继母没，亦如之。”

张进昭母患狐刺，左手堕而终，及殡，进昭截左。庐
于墓。

《支叔才传》：“叔才，定州人。隋末荒馑，夜丏食野中，还进
母，为贼执，欲杀之，告以情。贼闵其孝，为解缚。母病痈，
叔才吮疮注药。及亡，庐墓，有白鹊止庐傍。高宗时表
异其家。”

《宋思礼传》：“思礼字过庭，事继母徐为闻孝，补萧县主
簿。会大旱，井池涸，母羸疾，非泉水不适口。思礼忧惧且祷，忽有泉出诸庭，味甘寒，日不乏汲，县人异之，尉
柳晃为刻石，颂其孝感。”

《郑潜曜传》：潜曜者，父万钧，驸马都尉，荥阳郡公。母代
国长公主。开元中，主寝疾，潜曜侍左右，造次不去，累
三月不靧面。主疾侵，刺血为书，请诸神，丐以身代。火
书，而“神许”二字独不化。翼日主愈，戒左右无敢言。
《元让传》：让，雍州武功人，擢明经。以母病不肯调，侍膳
不出闾数十年。母终，庐墓次，废栉沐，饭菜饮水。咸亨
中，太子监国，下令表阙于门。永淳初，巡察使表让孝
悌卓越，擢太子右内率府长史。岁满还乡里，人有所
讼，皆诣让判。中宗在东宫，召拜司议郎，入谒。武后望
谓曰：“卿孝于家，必能忠于国，宜以治道辅吾子。”寻卒。
《元德秀传》：德秀字紫芝，少孤，事母孝，举进士，不忍去
左右，自负母入京师。既擢第，母亡，庐墓侧，食不盐酪，
藉无茵席。不及亲在而娶，不肯婚。人以为不可绝嗣，
答曰：“兄有子，先人得祀，吾何娶为？”

《权皋传》：“皋字士繇，为临清尉。安禄山籍其名，表为蓟
尉，署幕府。皋度禄山且叛，以其猜虐不可谏，欲行，虑
祸及亲。天宝十四载，使献俘京师，还过福昌尉仲谟，
谟妻，皋妹也。密约以疾召之。谟来，皋阳喑，直视谟而
瞑。谟为尽哀，自含敛之。皋逸去，人无知者。吏以诏书
还皋母，母谓实死，恸哭感行路，故禄山不之虞，归其”
母皋潜候于淇门，奉侍昼夜，南奔客临淮，为驿亭保，
以诇北方。既渡江而禄山反，天下闻其名，争取以为
属。

《安金藏传》：金藏，京兆长安人，在太常工籍。睿宗为皇
嗣，少府监裴匪躬、中官范云仙坐私谒皇嗣，皆殊死，
自是公卿不复见，唯工优给，使得进。俄有诬皇嗣异
谋者，武后诏来俊臣问状，左右畏惨楚，欲引服，金藏
大呼曰：“‘公不信我言，请剖心以明皇嗣不反也’。引佩
刀自剚腹中，肠出被地，眩而仆。武后闻大惊，舆致禁”
中，命高医内肠，褫桑土紩之，阅夕而苏。后临视，叹曰：
“吾有子不能自明，不如尔之忠也。”即诏停狱，睿宗乃
安。当是时，朝廷士大夫翕然称其谊，自以为弗及也。
神龙初，母丧，葬南阙口，营石坟，昼夜不息。地本卬燥，
泉忽涌流。庐之侧，李冬有华，犬鹿相扰。本道使卢怀
慎上其事，诏表阙于闾。

《萧俛传》：“俛母韦贤明，治家严。俛虽宰相，侍左右如褐
衣时。”

《仆固怀恩传》：“怀恩，铁勒部人，叛，遣子玚攻榆次，未拔，
追兵于祁，责其缓，鞭之，众怒。是夕，偏将焦晖、白玉等
斩其首，献阙下。怀恩闻，以告母，母曰：‘我戒汝勿反国
家训汝不浅。今众变，祸且及我，奈何’？怀恩再拜出母
提刀逐之曰：‘吾为国杀此贼，取其心以谢军中。怀恩
走，乃与部曲三百北渡河，走灵武，稍稍引亡命，军复’”
振。帝念旧勋，不加罪，诏其母归京师，厚恤之，以寿终。
《李景让传》：“景让字后己，母郑治家严身，训敕诸子。始
贫乏时，治墙得积钱，僮婢奔告母曰：‘士不勤而禄，犹
菑其身，况无妄而得我何取？亟使闭坎。景让自右散
骑常侍出为浙西观察使，母问行日，景让率然对：‘有
日。郑曰：‘如是吾方有事，未及行’’’。”盖怒其不尝告也。且
曰：“已贵，何庸母行？”景让重请罪，乃赦。故虽老犹加棰
敕，已起，欣欣如初。尝怒牙将，杖杀之，军且谋变。母欲
息众，讙召景让廷责曰：“尔镇抚方面，而轻用刑，一夫
不宁，岂特上负天子，亦使百岁母衔羞泉下，何面目
见先大夫乎？”将鞭其背，吏大将再拜请，不许，皆泣谢，
迺罢，一军遂定。

《清波杂志》：唐李景逊为浙西观察使，母郑早寡，家贫
子幼，居东都，因古墙坏，得钱盈船，郑乃炷香祝之曰：
“吾闻无劳而获者，身之灾也。天必以先君馀庆，矜其
贫而赐之，则愿诸孤他日学问有成，乃其志也。此不
敢取。”命掩而筑之，非智识贤明，岂能及此。然郑爱幼
子景庄，每被黜于场屋，母辄挞景逊，终以朝廷取士，
自有公道，不可私嘱主司。以是论之，郑母似有损于
贤明。

《因话录》：刘敦儒事亲以孝闻，亲心绪不理，每鞭人见
血则一日悦畅。敦儒尝敛衣受杖，曾不变容。宪宗朝
旌表门闾。又赵郡李道枢先夫人卢氏性严，事亦类
此。公名问已光，又在班列，往往宾客至候直，公方受
杖责。

《朝野佥载》：贞观年中，定州鼓城县人魏全家母忽然
失明，问卜者王子贞，子贞为卜之曰：“明年有人从东
来，青衣者三月一日来疗，必愈。”至时候见一人著青
䌷襦，遂邀，为设饮食。其人曰：“仆不解医，但解作犁耳。”
为主人作之，持斧绕舍求犁辕，见桑曲枝临井上，遂
斫下。其母两眼焕然见物，此曲桑盖井之所致也。
《北梦琐言》：“唐张扬尚书典晋州，外贮所爱营妓，生一
子，其内子苏氏号尘外，妒忌不敢取归，乃与所善张
处士为子，居江津间，常致书题问其存亡，资以钱帛。
及渐成长，教其读书，有人告以非处士之子，尔父在
朝官高，因窃其父与处士缄札，不告而遁归京国。扬公已薨，至宅门，僮仆无有识者，但云‘江淮郎君’。”兄弟
皆愕然。其嫡母苏夫人尘外泣而谓诸子曰：“诚有此
子，吾知之矣。我少年无端致其父子，死生永隔，我罪
多矣。”家眷聚泣，取入宅，齿诸兄弟之列。名仁龟，有文
性好学修词，应进士举及第，历侍御史。因奉使江浙，
于候馆自经而死，莫知所为。先是张处士怅恨而终，
必有冥诉罹此祸也。柱史为杨钜侍郎爱婿。

《幽闲鼓吹》：“潘炎子孟阳，为户部侍郎，夫人忧惕，谓曰：
‘以尔人材，而在丞郎之位，吾惧祸之必至也’。户部解
喻再三，乃曰：‘不然，试会尔同列，吾观之’。因遍招深熟
者。客至，夫人垂帘视之。既罢会，喜曰：‘皆尔之俦也，不
足忧矣。末座惨绿少年何人也’？答曰：‘补阙杜黄裳’。夫
人曰：‘此人全别，必是有名卿相’。”

《珍珠船》崔浑至孝，母病祈神，请以身代。觉病从十指
中入，俄遍，母身安。

《云溪友议》：杜悰牧澧阳，宏辞李宣古数陪燕饮，戏谑
侮慢，杜不能容，使辱之。岐阳公主出而救之云：“尚书
不念诸子学文，拟陪李秀才砚席乎？”遣易衣而赴。中
坐公主请为诗，冀弥缝也。宣古诗云：“红灯初上月轮
高，照见堂前万朵桃。争奈夜深抛耍令，舞来挼去使
人劳。”杜公赏之。后二子裔休、儒休皆登第。人曰：“非贤
母不能成子也。”

《唐国史补》：杜羔有至行，其父为河北一尉而卒，母氏
非嫡，经乱不知所之。羔尝抱终身之戚，会堂兄兼为
泽潞判官，尝鞫狱于私第，有老妇辩对，见羔出入，窃
谓人曰：“此少年状类吾儿。”诘之，乃羔母也。自此迎侍
而归。